छात्राओं को टॉफी-चॉकलेट देकर पोर्न मूवी दिखा छेड़छाड़ करता, कार्रवाई नहीं हुई तो लोग भड़के
हरियाणा के पंचकूला जिले में एक सरकारी स्कूल में टीचर द्वारा 8वीं क्लास की स्टूडेंट के साथ गलत हरकत की गई। उस पर टॉफी व चॉकलेट देकर ब्लू फिल्म दिखाने और लड़कियों के साथ गंदी हरकत करने के आरोप लगे हैं।
हरियाणा में पंचकूला के सरकारी स्कूल में पंजाबी टीचर ने 8वीं क्लास की स्टूडेंट के साथ छेड़छाड़ की। आरोपी टीचर टॉफी और चॉकलेट देकर पोर्न मूवी दिखाता था। फिर उनके साथ गलत हरकतें करता था। इसका पता चला तो परिजनों ने पहले स्कूल को शिकायत की।
कोई कार्रवाई नहीं हुई तो अभिभावक खुद स्कूल पहुंच गए। उन्हें देखकर टीचर वहां से फरार होने की कोशिश करने लगा। यह देख अभिभावकों ने टीचर को पकड़ लिया और उसकी जमकर पिटाई की। उसे जूते-चप्पल की माला पहनाई गई।
इसके बाद पूरे मामले की शिकायत पुलिस को की गई। रायपुररानी पुलिस ने आरोपी टीचर के खिलाफ केस दर्ज कर मामले की जांच शुरू कर दी है।
छात्राओं ने शिकायत में क्या कहा...
पुलिस की शुरूआती जांच में पता चला कि पंजाबी टीचर बंत सिंह छात्राओं को बहाने से अपने पास बुलाता था। फिर उन्हें टॉफी या चॉकलेट देकर मोबाइल में अश्लील मूवी दिखाता था। इस दौरान वह लड़कियों से अश्लील हरकतें भी करता था। आरोपी टीचर कहता था कि लड़कियों को अपनी पसंद के लड़के से शादी करनी चाहिए। किसी के कहने में नहीं आना चाहिए।
परेशान लड़कियों ने परिवार को बताया
पंजाबी टीचर बंत सिंह की हरकतों से लड़कियां परेशान हो गईं। 26 मई को उन्होंने घर जाकर परिवार को इसके बारे में बताया। इसके अगले दिन यानी 27 मई को लड़कियों ने इसकी शिकायत स्कूल के हेड टीचर को की। आरोप है कि उन्होंने भी कोई कार्रवाई नहीं की। इसके बाद अभिभावक स्कूल पहुंच गए और टीचर को धुन डाला।
शिक्षा विभाग ने बनाई जांच कमेटी
इस मामले के खुलासे के बाद शिक्षा विभाग में हड़कंप मच गया। DEO सतीश कौशिक ने कहा- जांच के लिए कमेटी बना दी गई है। ये कमेटी 2 दिन के भीतर रिपोर्ट सबमिट करेगी। विभाग के उच्च अधिकारियों को भी मामले की सूचना दे दी है। जांच कमेटी की रिपोर्ट के बाद तुरंत एक्शन लिया जाएगा।